A4-0201/95

Ψήφισμα σχετικά με το διακανονισμό ζημιών από τροχαία ατυχήματα τις οποίες υφίσταται ο ζημιωθείς εκτός του κράτους προέλευσής του

Το Ευρωπαϊκό Κοινοβούλιο,

- έχοντας υπόψη το άρθρο 138Β, δεύτερο εδάφιο της Συνθήκης ΕΚ,

- έχοντας υπόψη το άρθρο 50 του Κανονισμού του,

- έχοντας διαπιστώσει, ότι πρόταση σχετική με αυτήν την πρωτοβουλία δεν βρίσκεται στο στάδιο επεξεργασίας ούτε περιλαμβάνεται στο ετήσιο νομοθετικό πρόγραμμα (άρθρο 50 του Κανονισμού),

- έχοντας υπόψη την Πράσινη Βίβλο της Επιτροπής σχετικά με την προσφυγή των καταναλωτών στη δικαιοσύνη και τη ρύθμιση των διαφορών κατανάλωσης στην Ενιαία Αγορά (COM(93)0576 της 16 Νοεμβρίου 1993),

- έχοντας υπόψη τις τρεις οδηγίες του Συμβουλίου σχετικά με την ασφάλεια αστικής ευθύνης των οχημάτων ((Οδηγία 72/166/ΕΟΚ της 24.04.1972, ΕΕ L 103 της 02.05.1972, σελ. 1 Οδηγία 84/5/ΕΟΚ της 30.12.1984, ΕΕ L 8 της 11.01.1984, σελ. 17 Οδηγία 232/90/ΕΟΚ της 14.05.1990, ΕΕ L 129 της 19.05.1990, σελ. 33)),

- έχοντας υπόψη την πρακτική των γραφείων που χορηγούν Πράσινη Κάρτα, με την οποία πραγματοποιείται ένας απρόσκοπτος διακανονισμός ζημίας από ατύχημα στην οικεία χώρα, ακόμα και αν το άλλο μέρος του ατυχήματος προέρχεται από μία άλλη ευρωπαϊκή χώρα,

- έχοντας υπόψη την προβλεπόμενη συμφωνία για τη βελτίωση της προστασίας των θυμάτων της κυκλοφορίας σε μία άλλη ευρωπαϊκή χώρα, σύμφωνα με την οποία τα γραφεία χορήγησης Πράσινης Κάρτας σε μια άλλη χώρα υποχρεούνται στην εξακρίβωση του ασφαλιστή, τη διαπίστωση του ασφαλιζομένου, τη χορήγηση των αστυνομικών ανακριτικών εγγράφων να παρέχουν βοήθεια, να παρεμβαίνουν σε περιπτώσεις καθυστερήσεως και να ενημερώνουν όσον αφορά το Ταμείο Εγγυήσεων,

- έχοντας υπόψη την έκθεση της Επιτροπής Νομικών Θεμάτων και Δικαιωμάτων των Πολιτών καθώς και τη γνωμοδότηση της Επιτροπής Μεταφορών και Τουρισμού (A4-0201/95),

Α. εκτιμώντας ότι η συμφωνία αυτή δεν είναι επαρκής, προκειμένου να υπερκερασθούν οι δυσχέρειες ενός θύματος ατυχήματος, το οποίο πρέπει να προβάλει τις αξιώσεις του σε ένα άλλο κράτος μέλος έναντι του εκεί κατοικούντος αντιδίκου του ατυχήματος και σε έναν εκεί εγκαταστημένο ασφαλιστή (το αλλοδαπό δίκαιο, η ξένη γλώσσα, η ασυνήθης πρακτική διακανονισμού, συχνά η αδικαιολογήτως μακρά διάρκεια),

Β. εκτιμώντας ότι τουλάχιστον 90% όλων των ζημιών των ατυχημάτων διακανονίζονται εξωδίκως,

Γ. εκτιμώντας ότι οι όλο και περισσότερο στην εσωτερική αγορά διαστηριοποιούμενοι ασφαλιστές δεν αντιμετωπίζουν προβλήματα, όσον αφορά το διακανονισμό ζημιών ατυχημάτων σύμφωνα με τα διάφορα δίκαια περί της ευθύνης των κρατών μελών,

Δ. εκτιμώντας ότι μία ικανοποιητική λύση μπορεί να εξευρεθεί μόνον, εφόσον ένα θύμα ατυχήματος, το οποίο υφίσταται ένα ατύχημα εκτός της χώρας προέλευσής του, μπορεί να προβάλει αξίωση αποζημιώσεως στο δικό του κράτος μέλος κατά εκεί εγκαταστημένου εκπροσώπου του ασφαλιστή του αντιδίκου του ατυχήματος,

Ε. εκτιμώντας ότι οι υφιστάμενες διαδικασίες για τον διακανονισμό των αξιώσεων έναντι των ασφαλιστικών εταιριών μπορούν να διατηρηθούν,

ΣΤ. εκτιμώντας ότι κατ' αυτόν τον τρόπο δεν τροποποιείται στη συγκεκριμένη περίπτωση ούτε το εφαρμοστέο ουσιαστικό δίκαιο ούτε θίγεται η δικαστική αρμοδιότητα σε περίπτωση δικαστικής διαμάχης,

Ζ. εκτιμώντας ότι ένα τέτοιο σύστημα εν πάση περιπτώσει προϋποθέτει άμεση αξίωση του θύματος ατυχήματος κατά του ασφαλιστή του αντιδίκου του ατυχήματος,

Η. εκτιμώντας ότι οι ασφαλιστές μπορούν να ορίσουν οι ίδιοι τον αρμόδιο εκπρόσωπο για το διακανονισμό μιας ζημίας ατυχήματος ο οποίος είναι εγκατεστημένος στο κράτος μέλος του θύματος του ατυχήματος,

Θ. εκτιμώντας ότι μία κοινοτική νομοθετική πράξη - όπως οι αναφερθείσες ήδη εκδοθείσες οδηγίες μπορεί να βασίζεται στο άρθρο 100α της Συνθήκης ΕΚ,

1. καλεί την Επιτροπή, να προτείνει οδηγία του Συμβουλίου και του Ευρωπαϊκού Κοινοβουλίου, με την οποία

- θα εισαχθεί σε όλα τα κράτη μέλη της Ευρωπαϊκής Ένωσης μία ρύθμιση, βάσει της οποίας ο ζημιωθείς από τροχαίο ατύχημα μπορεί να στραφεί άμεσα κατά του ασφαλιστή αστικής ευθύνης του αντιδίκου του ατυχήματος και εν ανάγκη να ασκήσει αγωγή κατ´ αυτού ενώπιον του δικαστηρίου («άμεση αξίωση»)[semigr ]

- θα επιβληθεί σε όλα τα κράτη μέλη, να εξασφαλίσουν με νομοθετικά ή διοικητικά μέτρα, ότι κάθε ασφαλιστής αστικής ευθύνης οχημάτων - αποκαλούμενος στη συνέχεια: «ασφαλιστής» - που δραστηριοποιείται στην επικράτειά τους, θα ορίσει και εξουσιοδοτήσει σε κάθε άλλο κράτος μέλος έναν μόνιμο εκπρόσωπο - η επιλογή και ο ορισμός του οποίου παραμένουν στη διακριτική ευχέρεια του μεμονωμένου ασφαλιστή - (π.χ. ένα ίδιο υποκατάστημα, μία θυγατρική εταιρεία, έναν εκεί δραστηριοποιούμενο άλλο ασφαλιστή, ένα γραφείο χορήγησης Πράσινης Κάρτας, μία ένωση ασφαλιστών, ένα γραφείο διακανονισμού ζημιών του ασφαλιστού ή πολλών ασφαλιστών, μία ανεξάρτητη οργάνωση διακανονισμού ζημιών), ο οποίος θα διακανονίζει εξ ονόματος και για λογαριασμό του ασφαλιστή περιπτώσεις ζημίας, οι οποίες προκλήθηκαν από οχήματα ασφαλισμένα στον ασφαλιστή εκτός του κράτους προέλευσης του ζημιωθέντος, και μάλιστα στην επίσημη γλώσσα του κράτους προέλευσης του ζημιωθέντος[semigr ]

- να επιβάλει στα κράτη μέλη, κατά τον ίδιο τρόπο να μεριμνήσουν, ώστε οι στην επικράτειά τους δραστηριοποιούμενοι ασφαλιστές να συστήσουν μία υπηρεσία πληροφοριών - η επιλογή της οποίας παραμένει στη διακριτική ευχέρεια των τοπικών ασφαλιστών - η οποία θα είναι ανά πάσα στιγμή σε θέση να κατονομάσει σε έναν ζημιωθέντα τον εκπρόσωπο ενός σ´ ένα άλλο κράτος μέλος δραστηριοποιουμένου ασφαλιστή[semigr ]

- να επιβάλει τέλος στα κράτη μέλη, κατά τον ίδιο τρόπο να εξασφαλίσουν, ότι οι στην επικράτειά τους δραστηριοποιούμενοι ασφαλιστές θα κοινοποιήσουν στις υπηρεσίες πληροφοριών στα άλλα κράτη μέλη τον εκπρόσωπό τους που έχουν ορίσει εκεί[semigr ]

2. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.